Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen komission delegoidun asetuksen (EU) 2019/33 17 artiklan 2 ja 3 kohta)

(2022/C 88/05)

Tämä tiedonanto julkaistaan annetun komission delegoidun asetuksen (EU) 2019/33 (1) 17 artiklan 5 kohdan mukaisesti

YHTENÄISEN ASIAKIRJAN VAKIOMUUTOSTA KOSKEVA TIEDONANTO

Islas Canarias

PDO-ES-A1511-AM02

Tiedonannon päivämäärä: 25. marraskuuta 2021

HYVÄKSYTYN MUUTOKSEN KUVAUS JA PERUSTELUT

1. Vähäinen korjaus san-nimeen

Kuvaus:

Poistetaan suojattua nimeä edeltävä las-artikkeli.

Muutos koskee voimassa olevan tuote-eritelmän 1 kohtaa ja suoraan kaikkia eritelmän ilmauksia, joissa mainitaan suojatun alkuperänimityksen nimi. Muutos ei koske yhtenäisen asiakirjan 1 kohtaa, koska suojattuna nimenä on ”Islas Canarias”, mutta se koskee kyseisen asiakirjan rajatulla alueella pakkaamista käsittelevää 8 kohtaa, jossa suojatun alkuperänimityksen nimen edellä käytetään artikkelia.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen. Sitä ei voida pitää suojatun nimen muutoksena, koska nimi on yhteisön rekisterissä ”Islas Canarias” eikä ”Las Islas Canarias”. Tuote-eritelmän tekstiä siis korjataan niin, että SAN-nimi on joka kohdassa oikein, eli ilman las-artikkelia, koska nimi on rekisteröity näin.

Perustelu:

Toimi ei edellytä suojatun nimen muuttamista, koska suojattu nimi on yhteisön rekisterissä ilman las-artikkelia, joka on erehdyksessä lisätty tuote-eritelmän tekstiin.

2. Tuotetyypin järjestäminen luokkien mukaisesti

Kuvaus:

Valko-, rosee- ja punaviinien sekä hiilihappomaseroitujen punaviinien tyypit yhdistetään yhteen luokkaan (viini), ja tuotteiden luettelon järjestystä muutetaan, niin, että luokitus ja sen järjestys ovat asetuksen (EU) N:o 1308/2013 liitteessä VII olevan II osan mukaisia: viini (luokka 1), väkevä viini (luokka 3), laatukuohuviini (luokka 5), hiilihapotettu helmeilevä viini (luokka 9), ylikypsistä rypäleistä valmistettu viini (luokka 16).

Tämä muutos koskee voimassa olevan tuote-eritelmän 2.1 kohtaa ja epäsuorasti kyseisen 2 kohdan a alakohtaa (Analyyttiset ominaisuudet) ja b alakohtaa (Aistinvaraiset ominaisuudet), lisäksi se koskee 3 kohdan 2 lisäyksen a alakohtaa (Viininvalmistusmenetelmät) niin, että tuotteiden esitysjärjestyksestä tulee luokituksen mukainen.

Yhtenäistä asiakirjaa ei muuteta.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Väri (valkoinen, rosee, punainen) tai valmistusmenetelmä (hiilihappomaserointi) ei muuta tuotetta (viini, asetuksen (EU) N:o 1308/2013 liitteessä VII olevan osan II luokka 1). Järjestyksen muuttamisen perusteena on mainitussa liitteessä VII olevassa osassa II ja yhtenäisen asiakirjan 2 kohdassa (Rypäletuotteiden luokat) vahvistetun järjestyksen noudattaminen.(Rypäletuotteiden luokat)

3. Haihtuvien happojen pitoisuuksien ja kokonaishappopitoisuuksien raja-arvojen muutokset

Kuvaus:

Ylikypsistä rypäleistä valmistettujen viinien haihtuvien happojen enimmäispitoisuus etikkahappona ilmaistuna, joka on ollut 1,08 g/l, nostetaan arvoon 1,60 g/l. Laatukuohuviinien raja-arvoksi asetetaan 1,08 g/l.

Tämä muutos koskee tuote-eritelmän 2.2 kohdan (Viinin kuvaus) 3 alakohdan (Haihtuvien happojen enimmäispitoisuus etikkahappona ilmaistuna) ensimmäistä luetelmakohtaa ja yhtenäisen asiakirjan 4 kohdan (Viinien kuvaus) ylikypsistä rypäleistä valmistettua viiniä ja laatukuohuviinejä koskevaa kohtaa.

Tuote-eritelmässä yleiseksi asetettu kokonaishappopitoisuuden vähimmäispitoisuus ilmoitettuna grammoina viinihappoa litraa kohden on 4 g/l. Se on tästä poiketen kuitenkin väkevällä viinillä ja ylikypsistä rypäleistä valmistetulla viinillä 3,5 g/l. Poikkeus koskee viinejä, joiden luonnollinen alkoholipitoisuus on suurempi kuin 15 tilavuusprosenttia ja todellinen alkoholipitoisuus on vähintään 13 tilavuusprosenttia, joiden alkoholipitoisuutta ei ole lisätty keinotekoisesti vaan se on kokonaan peräisin käymisreaktiosta ja joilla on oikeus käyttää tiettyjen viinialan tuotteiden merkintöjä, esittelyä ja tunnistamista koskevan yhteisön oikeuden täytäntöönpanemisesta 7. lokakuuta 2011 annetun kuninkaan asetuksen 1363/2011 (Real Decreto 1363/2011, por el que se desarrolla la reglamentación comunitaria en materia de etiquetado, presentación e identificación de determinados productos vitivinícolas) 17 artiklassa ja liitteessä III tarkoitettua vapaaehtoista merkintää ”luontaisesti makea”.

Tämä muutos koskee tuote-eritelmän 2.2 kohdan (Viinin kuvaus) 4 alakohtaa (Kokonaishappoisuuden vähimmäispitoisuus viinihappona ilmaistuna). Yhtenäistä asiakirjaa ei muuteta.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Nämä muutokset johtuvat ilmastonmuutoksen vaikutuksista maantieteellisellä alueella, ja ne ovat yhdenmukaisia yhteyttä koskevassa kohdassa kuvattujen luontoon liittyvien tekijöiden kanssa (tuote-eritelmän 7 kohta ja yhtenäisen asiakirjan 8 kohta).

Kuvatuista luontoon liittyvistä tekijöistä ilmenee, että vaikka Kanariansaaret sijaitsevat aavikkoalueella, Afrikan luoteisrannikon edustalla, ilmastot vaihtelevat hyvin paljon monien eri tekijöiden vaikutuksesta. Näistä huomattavia ovat runsaasti kosteutta mukanaan tuovat, lähes koko vuoden puhaltavat pasaatituulet, jotka leudontavat lämpötiloja, sekä vähäinen vuosittainen sademäärä, joka on ”määrältään noin 350 litraa neliömetriä kohden. Vaihtelu on kuitenkin suurta: on alueita, joissa se on 100 l/m2 ja toisia, jossa se on lähes 1 000 l/m2”.

Tästä luontoon liittyvästä tekijästä eli vähäisestä sademäärästä ja suurista alueiden välisistä vaihteluista on havaintoja ainakin 1880-luvulta alkaen yhdistettynä kuivuuskausien keston ja intensiteetin, äärilämpötilojen ja kasteluveden niukkuuden lisääntymiseen.

Näin on todettu ilmastonmuutosta ja energiakäännettä koskevan Kanariansaarten lakiesityksen perusteluissa; sen julkinen nähtävilläpito on päättynyt äskettäin (15. tammikuuta 2021). Teneriffalla sijaitsevassa Izañan observatoriossa, joka on mukana maailmanlaajuisessa ilmakehän seurantaohjelmassa, on havaittu, että Kanariansaarilla eri mittauspisteistä rekisteröity keskilämpötila, on noussut 80-luvulta lähtien ja eniten se on noussut Izañassa (Teiden kansallispuisto, Teneriffa), mikä johtuu siitä, että Izaña sijaitsee syvemmällä sisämaassa, eikä valtameren vaikutus ole siellä yhtä suuri. Lisäksi on havaittu, että Afrikan mantereelta peräisin olevan pölyn määrä ilmakehässä on noussut. Ilmastonmuutoksen vaikutuksista Kanariansaarilla, ks. Kanariansaarten kestävän kehityksen ja ilmastonmuutoksen viraston (Agencia Canaria de Desarrollo Sostenible y Cambio Climático) laatima Kanariansaarten ilmastonmuutoksen torjuntastrategia ”Estrategia canaria de lucha contra el cambio climático, 2008/2015” sekä Kanariansaarten maa-alueiden luonnon monimuotoisuuden sopeutumista koskevan suunnitelman keskeisiä näkökohtia käsittelevä tutkimus ”Aspectos clave para un plan de adaptación de la biodiversidad terrestre de Canarias al cambio climático” , jonka ovat laatineet J.L. Martin ja M.V. Marrero (Teiden kansallispuisto), sekä M. del Arco ja V. Garzón (Universidad de La Laguna -yliopiston farmasian tiedekunnan kasvibiologian osasto) ja jonka on julkaissut ekologisesta siirtymästä ja väestöhaasteesta vastaava ministeriö.

Ilmastonmuutoksen vaikutukset kuivuuskausien kestoon ja intensiteettiin aiheuttavat luontaista happopitoisuuden lisääntymistä runsaasti sokeria sisältävissä rypäleissä, jotka luonnostaan tuottavat viinejä, joiden alkoholipitoisuus on korkea, sekä viiniköynnöksessä ylikypsytetyissä rypäleissä.

Tämän vuoksi olisi suositeltavaa nostaa ylikypsistä rypäleistä valmistettujen viinien etikkahappona ilmaistun happoisuuden enimmäisrajaa siten kuin on säädetty komission delegoidun asetuksen (EU) 2019/934 liitteessä I olevan C osan 3 kohdassa, jossa jäsenvaltiolle annetaan mahdollisuus myöntää lupa kyseisestä raja-arvosta poikkeamiseen, kun kyseessä ovat viinit, joiden kokonaisalkoholipitoisuus tilavuusprosentteina on vähintään 13 tilavuusprosenttia; viineihin, joiden luonnollinen alkoholipitoisuus on suurempi kuin 15 tilavuusprosenttia ja todellinen alkoholipitoisuus on vähintään 13 tilavuusprosenttia, joka on kokonaan peräisin rypäleiden käymisreaktiosta, olisi syytä soveltaa samaa viinihappona ilmaistun vähimmäispitoisuuden poikkeusta, jota sovelletaan väkeviin viineihin ja ylikypsistä rypäleistä valmistettuihin viineihin, ja vahvistaa pitoisuudeksi 3,5 g/l.

4. Viininvalmistuksessa merkityksellisten rajoitusten muutokset

Kuvaus:

Jalostustuotoksen rajoittaminen 74 litraan sataa rypälekiloa kohden siirretään kohdasta ”Viininvalmistusmenetelmät” kohtaan ”Rajoitukset”.

SAN ”Islas Canarias” -nimityksen eri luokkien punaviinien valmistuksessa on käytettävä 85 prosentin osalta ainakin yhtä seuraavista rypälelajikkeista: Bastardo Negro-Baboso Negro, Cabernet Sauvignon, Castellana Negra, Listán Negro-Almuñeco, Listán Prieto, Malvasía Rosada, Merlot, Moscatel Negro, Negramoll, Pinot Noir, Ruby Cabernet, Syrah, Tempranillo, Tintilla, Vijariego Negro.

Nämä muutokset koskevat tuote-eritelmän 2 kohtaa ja yhtenäisen asiakirjan 5.1 kohtaa.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Uuttamistuotoksen rajoittamista koskevan tekstin siirtäminen johtuu siitä, että kyseessä on rajoitus, joten sen kuuluu olla rajoituksia koskevassa kohdassa.

Punaviinien punaisten rypälelajikkeiden vähimmäispitoisuutta rajoittamalla pyritään siihen, että värin voimakkuus säilyisi viinien ulkonäön aistinvaraisena laatutekijänä. Tällä muutoksella ei muuteta tuotteen kuvausta.

5. Kasvatusmenetelmien kuvaus ja uuden menetelmän lisääminen

Kuvaus:

Määritellään, mitä tarkoitetaan jokaisella tuote-eritelmässä mainituista viiniköynnöksen perinteisistä kasvatusmenetelmistä (goblet, cordon, perinteinen parral-tukikehikko, matala parral-tukikehikko), ja lisätään perinteinen lankoja pitkin kasvattaminen määritelmineen.

Tämä muutos koskee tuote-eritelmän 3 kohdan (Erityiset viininvalmistusmenetelmät) 3 alakohdan (Viljelymenetelmät) 2 alakohtaa (Viiniköynnösten kasvatus) ja yhtenäisen asiakirjan 5.1 kohdan (Erityiset viininvalmistusmenetelmät) viljelymenetelmiä käsittelevää alakohtaa.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Määritellään, mitä tarkoitetaan jokaisella tuote-eritelmässä luetelluista viiniköynnöksen perinteisistä kasvatusmenetelmistä, jotta vältytään homonymian aiheuttamilta väärinkäsityksiltä. Tämä koskee esimerkiksi cordon-menetelmää, jolla viitataan muilla viininviljelyalueilla Kanariansaarten kasvatusmenetelmästä poikkeavaan lankoja pitkin kasvattamiseen, sekä goblet-menetelmää, jossa muista viininviljelyalueista poiketen Kanariansaarilla on perinteisesti käytössä tukikepit. Yhtenäisyyden vuoksi näiden kahden perinteisen kasvatusmenetelmän lisäksi määritellään kaikki muutkin. Lisätään perinteinen tukilankoja pitkin kasvattaminen määritelmineen, joka yhteyttä koskevassa kohdassa (tuote-eritelmän kohta ”Inhimilliset tekijät”, 7 kohdan a alakohta) mainitaan huomattavana mutta jota ei kuitenkaan mainita myöhemmin viljelymenetelmiä koskevassa kohdassa. Kyseessä on puute, joka on korjattava.

6. Tuotannon tuotosrajan nostaminen

Kuvaus:

Nostetaan rypälekilojen enimmäistuotosta hehtaaria kohden ja sen johdosta lopputuotteen hehtolitroja hehtaaria kohden. Enimmäistuotokset nousevat 10 000 kilogrammasta 15 000 kilogrammaan hehtaaria kohden ja 74 hehtolitrasta 111 hehtolitraan hehtaaria kohden.

Muutos koskee tuote-eritelmän 5 kohtaa (Enimmäistuotos) ja yhtenäisen asiakirjan 5 kohdan (Viininvalmistusmenetelmät) enimmäistuotoksia koskevan kohdan 2 alakohtaa.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Tietyt lajikkeet ovat joinakin vuosina suotuisisten sääolosuhteiden ansiosta toisia lajikkeita tuottoisampia, mistä aiheutuu näiden lajikkeiden osalta tuotokseen liittyviä ongelmia: liiallinen tuotos estää korjuun SAN ”Islas Canarias” -viinin valmistamiseksi.

Enimmäistuotoksen lisääminen on asia, jonka osalta mukana olevien viininvalmistamoiden asiantuntijat ovat toistuvasti pyytäneet muuttamaan tuote-eritelmää vetoamalla siihen että nämä tuottavuusmäärät eivät heikennä rypäleen laatuparametrejä eivätkä vaikuta niihin.

Lisäksi Espanjan viljelylohkojen tunnistamisjärjestelmässä viinitarhoille, espalier-menetelmän käyttäviä viinitarhoja lukuun ottamatta, ei ole asetettu pinta-alaa koskevia rajoja, mikä johtaa viljelyalan pienenemiseen, koska vaikka tehtäisiin ennen sadonkorjuun alkamista sopimus, jossa sallittaisiin tuote-eritelmässä asetetun rajan ylittäminen 25 prosenttiin asti, se ei riitä.

7. Alueen rajaukseen lisätään nuts-koodi

Kuvaus:

Rajatun alueen kuvaukseen lisätään Kanariansaarten NUTS-koodi.

Muutos koskee tuote-eritelmän 4 kohtaa ja yhtenäisen asiakirjan 6 kohtaa.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Muutos selkeyttää rajatun alueen sijaintia.

8. Viiniköynnöslajikkeita koskevat muutokset

Kuvaus:

Poistetaan suositeltujen ja hyväksyttyjen lajikkeiden välinen erottelu, ja niistä kaikista tehdään hyväksyttyjä. Lajikkeet luetteloidaan aakkosjärjestyksessä, vaaleat ja punaiset erikseen. Sen vuoksi kaikki lajikkeet on vielä esitettävä yhtenäisessä asiakirjassa päälajikkeina.

Lisätään vaalea Albillo Criollo -lajike.

Nämä muutokset koskevat tuote-eritelmän 6 kohtaa (Rypälelajikkeet) ja yhtenäisen asiakirjan 7 kohtaa (Pääasialliset viininvalmistuksessa käytettävät rypälelajikkeet).

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Luokittelun saattaminen vastaamaan luokittelua, josta säädetään viinintuotantokyvyn sääntelystä 29. lokakuuta 2018 annetussa kuninkaan asetuksessa 1338/2018 (Real Decreto 1338/2018), jota on muutettu kuninkaan asetuksella 558/2020 (Real Decreto 558/2020), jonka liitteessä XXI olevassa 5 kohdassa poistetaan suositeltujen ja hyväksyttyjen lajikkeiden erottelu niin, että kaikista tehdään hyväksyttyjä. Vaaleat ja punaiset lajikkeet luetteloidaan erikseen tiedonhaun helpottamiseksi.

Albillo Criollo -lajike on perinteinen SAN ”Islas Canarias” -lajike, joka sisältyi jo Kanariansaarten laatuviinin tunnustamisesta ja sitä koskevan asetuksen hyväksymisestä 2. toukokuuta 2011 annettuun määräykseen, sen 6 §:ään ”Viinilajikkeet”. Siinä nimenä oli Albillo. Määräystä kuitenkin muutettiin sen yhdenmukaistamiseksi 1. huhtikuuta 2011 annetun kuninkaan asetuksen 461/2011 (Real Decreto 461/2011) kanssa mm. viinintuotantokyvyn sääntelystä 18. heinäkuuta 2008 annettua kuninkaan asetusta 1244/2008 (Real Decreto 1244/2008) muuttavalla 21. lokakuuta 2011 annetulla määräyksellä. Tässä määräyksessä Albillo-lajike oli poistettu Kanariansaarilla sallittujen lajikkeiden luettelosta. Määräyksellä AAA/580/2014, joka annettiin 7. huhtikuuta 2014, muutettiin edellä mainitun kuninkaan asetuksen 1244/2008 liitettä XXI palauttamalla siihen tämä lajike Kanariansaarten osalta, tällä kertaa kuitenkin nimellä Albillo Criollo. Sen vuoksi, kyseisen SAN-nimityksen alkuperä huomioon ottaen, lajike on lisättävä tuote-eritelmään. Muutos ei vaikuta tuotteen kuvaukseen.

9. Yhteyttä koskeva parempi sanamuoto

Kuvaus:

Yhteyttä koskevan kohdan sanamuotoa parannetaan, erityisesti yhtäältä luontoon liittyvien ja inhimillisten tekijöiden ja toisaalta viinien ominaisuuksien välistä syy-yhteyttä viinien kaikkien luokkien osalla.

Muutos koskee tuote-eritelmän 7 kohtaa ja yhtenäisen asiakirjan 8 kohtaa.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen. Muutoksella ei kumota yhteyttä, sillä ainoastaan parannetaan sanamuotoa.

Perustelu:

Yhteisön lainsäädännössä velvoitetaan kuvaamaan yhteys SAN-nimityksen tuotteiden jokaisen luokan osalta. Tätä ei kuitenkaan ollut otettu huomioon tämän SAN-nimityksen ensimmäisen, vuoden 2011 tuote-eritelmän tekstissä. Tämän eritelmän muutoksen yhteydessä käytetään siis hyväksi tilaisuutta asian korjaamiseen.

10. Merkintää koskevien sääntöjen muuttaminen

Kuvaus:

Poistetaan rajoitus etiketissä olevan SAN-nimen kirjainten koolle (4–10 mm).

Poistetaan satovuoden ja rypälelajin tai -lajikkeiden merkintöjä koskevat kohdat, koska ne ovat unionin oikeudessa määriteltyjä vapaaehtoisia merkintöjä, eikä tuote-eritelmässä aseteta niitä koskevia tiukempia vaatimuksia.

Poistetaan kohdat, jotka koskevat vapaaehtoisia merkintöjä ”fermentado en barrica” (käytetty tynnyrissä), ”barrica” (tynnyri) ja ”roble” (tammi). Tämä merkitsee, että poistetaan tuote-eritelmässä asetetut, näitä merkintöjä koskevassa kansallisessa lainsäädännössä edellytettyjä vaatimuksia tiukemmat vaatimukset astioiden vähimmäiskoosta (330 litraa) ja kolmen kuukauden vähimmäiskypsytysajasta näissä astioissa.

Nämä muutokset koskevat tuote-eritelmän 8.2.8 kohtaa ja yhtenäisen asiakirjan 9 kohtaa

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Kirjainten koolle ei pidetä tarpeellisena asettaa enempää rajoituksia kuin mistä on säädetty yleislainsäädännössä.

Ei ole tarpeen, että tuote-eritelmään sisällytetään vuosikerran ja lajikkeen kaltaisia vapaaehtoisia merkintöjä, joista on säädetty unionin oikeudessa, jota sovelletaan yleisesti kaikkiin toimijoihin kyseessä olevasta SAN- tai SMM-merkinnästä riippumatta, koska tuote-eritelmässä ei aseteta tiukempia vaatimuksia.

Vapaaehtoisten merkintöjen ”fermentado en barrica” (käytetty tynnyrissä), ”barrica” (tynnyri) ja ”roble” (tammi), joista jo säädetään kansallisella tasolla, käyttöä koskevat ehdot ovat rinnastettavissa näiden Espanjassa yleisesti vahvistettuihin käyttöä koskeviin ehtoihin. Ei ole tarkoituksenmukaista, että perinteisten merkintöjen ”noble” (jalo) tai ”añejo” (pullokypsytetty), joita SAN- tai SMM-merkinnän saaneet viinit voivat käyttää, käytön edellytykseksi on lakisääteisesti asetettu tammiastioiden 600 litran enimmäisvetoisuus kun taas vapaaehtoisten merkintöjen ”fermentado en barrica” (käytetty tynnyrissä), ”barrica” (tynnyri) ja ”roble” (tammi), joita SAN- tai SMM-merkinnän saaneet viinit voivat myös käyttää, käytön edellytykseksi on asetettu kyseisten astioiden 330 litran enimmäisvetoisuus, kun otetaan huomioon, että tiettyjen viinialan tuotteiden merkintöjä, esittelyä ja tunnistamista koskevan yhteisön säännöstön täytäntöönpanemisesta 7. lokakuuta 2011 annetussa kuninkaan asetuksessa 1363/2011 edellytys on 600 litraa. Kun tiukimmat vaatimukset tynnyrien vetoisuudesta ja vähimmäiskypsytysajasta astiassa (kyseisessä kuninkaan asetuksessa ei säädetä vähimmäisajasta) poistetaan, vaatimukset ovat yhtäläiset kyseisessä kuninkaan asetuksessa 1363/2011 säädettyjen vaatimusten kanssa, eikä niitä ole tarpeen sisällyttää tuote-eritelmään.

11. Pienempien maantieteellisten yksiköiden lisääminen

Kuvaus:

Lisätään seuraavat pienemmät maantieteelliset yksiköt:

a. Saaret: Teneriffa (NUTS-koodi ES709) ja Fuerteventura (NUTS-koodi ES704)

b. Kunnat: El Hierron saari: El Pinar, La Frontera ja Valverde Fuerteventuran saari: Antigua, Betancuria, La Oliva, Pájara, Puerto del Rosario ja Tuineje Gran Canarian saari: Agaete, Agüimes, Artenara, Arucas, Firgas, Gáldar, Ingenio, La Aldea de San Nicolás, Mogán, Moya, San Bartolomé de Tirajana, Santa Brígida, Santa Lucía de Tirajana, Santa María de Guía, Valleseco, Valsequillo, Tejeda, Telde, Teror ja Vega de San Mateo La Gomeran saari: Agulo, Alajeró, Hermigua, Vallehermoso ja Valle Gran Rey Lanzaroten saari: Arrecife, Haría, San Bartolomé, Teguise, Tías, Tinajo ja Yaiza La Palman saari: Barlovento, Breña Alta, Breña Baja, El Paso, Fuencaliente, Garafía, Los Llanos de Aridane, Puntagorda, Puntallana, San Andrés y Sauces, Tazacorte, Tijarafe ja Villa del Mazo Teneriffan saari: Adeje, Arafo, Arico, Arona, Buenavista del Norte, Candelaria, Fasnia, Garachico, La Guancha, Los Silos, Icod de los Vinos, Puerto de la Cruz, Los Realejos, El Rosario, El Sauzal, El Tanque, San Cristóbal de la Laguna, San Juan de la Rambla, Santa Úrsula, Santiago del Teide, Tegueste ja Vilaflor.

Edellytyksenä pienemmän maantieteellisen yksikön (saari tai kunta) nimen käyttämiselle etiketissä on, että viinin on peräisin yksinomaan kyseisellä pienemmällä maantieteellisellä yksiköllä tuotetuista rypäleistä ja sen valmistus, mahdollinen kypsytys ja pullotus toteutetaan tämän yksikön alueella.

Etiketissä olevat pienempää maantieteellistä yksikköä koskevien merkintöjen kirjaimet eivät saa olla suurempia kuin suojattua alkuperänimitystä ”Islas Canarias” koskevien merkintöjen kirjaimet.

Tämä muutos koskee tuote-eritelmän 8 kohdan c alakohdan (Lisävaatimukset) ii alakohtaa (Merkintöjä koskevat lisämääräykset) ja yhtenäisen asiakirjan 9 kohtaa.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Lisäys tehdään Euroopan parlamentin ja neuvoston asetuksen (EU) N:o 1308/2013 120 artiklan 1 kohdan g alakohdan, komission delegoidun asetuksen (EU) 2019/33 55 artiklan ja, Teneriffa-merkinnän osalta ja siltä osin, missä muodossa sitä on käytettävä, maataloudesta, kalastuksesta ja ravitsemuksesta vastaavan alueministerin 7. kesäkuuta 1999 tekemän päätöksen mukaisesti.

Perusteena on vastata kuluttajien pyyntöön saada tietää viinien täsmällinen alkuperäpaikka ja toisaalta tuottajien, viininviljelijöiden ja viininvalmistamoiden pyyntöön, joka koskee tuotteiden näkyvämpää yksilöimistä ja esiin tuomista, sekä huolehtia niiden eduista.

Ne saarten ja kuntien nimet, jotka ovat tai joihin sisältyy muiden Kanariansaarten viinialan SAN-merkintöjen suojaamia maantieteellisiä nimiä, on jätetty ulkopuolelle asetuksen (EU) N:o 1308/2013 103 artiklan 2 kohdan ja maatalouselintarvikkeiden laadusta annetun lain 6/2019 28 §:n ja 29 §:n mukaisesti.

Asetetaan vaatimuksia, jotka ovat tiukempia kuin komission delegoidun asetuksen (EU) 2019/33 55 artiklassa asetetut vaatimukset. Sen osalta, missä muodossa nimien on ilmettävä merkinnöissä, otetaan käyttöön riittävästi tuotteiden merkintöjä ja esillepanoa, erityisesti kirjainten kokoa ja sijoittamista, koskevia elementtejä, että niiden luokittelu ja alkuperä ovat helposti erotettavissa ja että joka tapauksessa vältytään sekaannuksilta kuluttajien keskuudessa.

12. Valvontaelinten tietojen lisääminen

Kuvaus:

Lisätään linkki valvontaelinten sivustoille. Sen kautta saa yhteyden elimiin, joille toimivaltainen viranomainen on siirtänyt tuotteen valvonta- ja sertifiointitehtävät 25. huhtikuuta 2016 annetun asetuksen 39/2016 (Decreto 39/2016) mukaisesti.

Tämä muutos koskee tuote-eritelmän 9 kohdan a alakohtaa (Toimivaltaiset valvontaviranomaiset ja tarkastuslaitokset). Yhtenäistä asiakirjaa ei muuteta.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Tuote-eritelmässä on mainittava tuotteen sertifioinnin suorittavat valvontaelimet, joille tämän SAN-nimikkeen tuote-eritelmän valvonta on siirretty.

13. Valvonnan kuvauksen parannukset

Kuvaus:

Lisätään menetelmät, joita valvontaelimen on käytettävä.

Valvontaelin toteuttaa vaatimustenmukaisuuden arvioinnin suorittamalla viininvalmistamoissa alkutarkastuksen ja vähintään vuosittain seurantatarkastuksen tuote-eritelmän noudattamisesta. Arvioinnissa noudatetaan kuvattua tehtäväluetteloa.

Viinitarhojen viljelyolosuhteiden tarkastukset ovat yhdistelmä riskianalyysiin perustuvia satunnais- ja otantatarkastuksia.

Näytteiden otto näitä tarkastuksia varten toteutetaan järjestelmällisesti kaikissa viininvalmistamoissa, ja satunnaistarkastusten näytteet otetaan kulutukseen valmiin tuotteen varastoista.

Muutos koskee tuote-eritelmän 9 kohdan b alakohdan (Tehtävät) ii alakohtaa (Tarkastusten menetelmät). Yhtenäistä asiakirjaa ei muuteta.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Delegoidun asetuksen (EU) N:o 2019/33 25 artiklan 2 kohdassa asetetun vaatimuksen noudattaminen. Vaatimuksessa edellytetään vuositarkastuksen suorittamista tuote-erittelyn mukaisesti. Se on toteutettava riskianalyysiin perustuvilla satunnaistarkastuksilla, otantatarkastuksilla tai järjestelmällisesti, niin että voidaan yhdistellä satunnais- ja otantatarkastuksia.

14. Tuote-eritelmän sanamuotoa koskevat muutokset, joilla ei muuteta sen sisältöä

Kuvaus:

1. Muutokset asetteluun/esittämiseen: — Tuote-eritelmän kohtien (1, 2, 3, jne.) alakohdat numeroidaan järjestyksessä (2.2, 2.2.1, 2.2.2, jne.). Tämä parantaa esityksen järjestystä ja selkeyttä. Kaikissa kohdissa ja alakohdissa aakkosjärjestyksen mukainen luettelointi (a, b, c, jne.) korvataan numeroita tai ajatusviivoja käyttävällä luetteloinnilla, aina kun se on mahdollista, ja aakkosjärjestysluettelointia käytetään ainoastaan ajatusviivaluetteloinnin alakohdissa. Tämä parantaa esityksen yhtenäisyyttä. — Viinin kuvaukseen, rypäletuotteiden luettelon edelle, lisätään otsikko ”Luokat”. Lisäksi tuotteiden luettelon järjestystä muutetaan niin, että se on asetuksen (EU) N:o 1308/2013 liitteessä VII olevan II osan järjestyksen mukainen. — Otsikko ”Analyyttiset ominaisuudet” muutetaan otsikoksi ”Fysikaalis-kemialliset ominaisuudet”. — Fysikaalis-kemiallisten ominaisuuksien alakohdissa aikaisemmin ryhmiteltyinä esitetyt tuotteet esitetään yksittäin, ja niiden järjestystä muutetaan niin, että se on asetuksen (EU) N:o 1308/2013 liitteessä VII olevan II osan järjestyksen mukainen.

2. Seuraavat kohdat järjestetään uudelleen: — Valmistustuotoksen rajoitus, jonka aikaisemmassa tuote-eritelmässä on viininvalmistusmenetelmien kohdassa, siirretään rajoitusten kohtaan, koska se luonteensa vuoksi sopii siihen paremmin. — Rypälelajikkeiden luettelo järjestetään aakkosjärjestykseen, punaiset ja vaaleat lajikkeet erikseen. — Aikaisemman tuote-eritelmän 8 kohdan ”Sovellettavat määräykset” c alakohdan ”Objektiiviset vaatimukset” 4-8 alakohdat siirretään alakohtaan ”Lisävaatimukset”. Tämä luokittelu on enemmän niiden luonteen mukainen. Tässä uudessa kohdassa ne ryhmitellään sisältönsä mukaan sekä numeroidaan ja otsikoidaan. Tällä uudelleen järjestämisellä ei muuteta sisältöä.

3. Terminologiset täsmennykset, kielioppi- ja konkordanssivirheiden korjaaminen: — Ilmaisu ”kuohuviinit” korvataan ilmauksella ”laatukuohuviinit”, jotta se vastaa tämän tuotteen luokittelua. — Ilmaisu ”tämä nimitys” korvataan ilmaisulla ”tämä suojattu alkuperänimitys”. — Ilmaisu ”tämä itsehallintoalue” korvataan ilmaisulla ”Kanariansaarten itsehallintoalue”. — Ilmaisu ”Kanariansaarten laatuviini” korvataan ilmaisulla ”suojattu alkuperänimitys Islas Canarias” tai ”Islas Canarias”, tilanteen mukaan, koska nimenomaan tämä on suojattu nimi. — Ilmaisu ”nämä tuote-eritelmät” ilmaisulla ”tämä tuote-eritelmä” (esim. aikaisemman tuote-eritelmän 3.a)2 kohta ja 8 kohta). — Ilmaisu ”será de” (on jostakin) (aikaisemman tuote-eritelmän 3.a) 2 kohta) korvataan ilmaisulla ”será para” (on jotakin varten), koska sillä viitataan korjuuerien luonnolliseen alkoholipitoisuuteen luettelon viinien osalla.

Nämä muutokset koskevat tuote-eritelmän ja yhtenäisen asiakirjan useita eri kohtia.

Muutos on vakiomuutos, koska se ei liity mihinkään asetuksen (EU) N:o 2019/33 14 artiklan 1 kohdassa määriteltyyn tapaukseen.

Perustelu:

Tekstin parantaminen ja selkeyttäminen.

YHTENÄINEN ASIAKIRJA

1. Nimi/nimet

Islas Canarias

2. Maantieteellisen merkinnän tyyppi

SAN - suojattu alkuperänimitys

3. Rypäletuotteiden luokat

1. Viini

3. Väkevä viini

5. Laatukuohuviini

9. Hiilihapotettu helmeilevä viini

16. Ylikypsistä rypäleistä valmistettu viini

4. Viinin/viinien kuvaus

1. Valkoviinit ja roseeviinit

LYHYT KIRJALLINEN KUVAUS

Valkoviinit: Valkoviinit: keltaisia, joissa vihreän tai kellanruskean vivahteita. Aromaattiselta intensiteetiltään keskitasoinen tai hyvin intensiivinen ja hedelmäinen. Raikas ja tasapainoinen. Hedelmäinen jälkimaku.

Roseeviinit: kaikki vaaleanpunaisen sävyt. Aromaattiselta intensiteetiltään keskitasoinen tai hyvin intensiivinen. Hedelmäinen profiili ja hedelmäinen aromi. Keskitäyteläinen. Raikas ja tasapainoinen. Hedelmäinen jälkimaku.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10 Kokonaishappopitoisuus vähintään 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 18 Kokonaisrikkidioksidipitoisuus enintään (milligrammaa/litra) 200

2. Punaviinit

LYHYT KIRJALLINEN KUVAUS

Punaviinit: kirsikanpunaisia, joissa on violetin vivahteita, ja sävyltään syviä tai keskisyviä. Aromaattiselta intensiteetiltään keskitasoinen tai hyvin intensiivinen. Puhdas punaisten hedelmien tuoksu. Maukkaita, keskitanniinisia ja viipyviä. Kypsytyksen pidentäminen saa aikaan pidemmän jälkimaun ja lisää mausteista ja balsamimaista vivahdetta ja antaa viinille tiilenpunaisen värin.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11,5 Kokonaishappopitoisuus vähintään 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 20 Kokonaisrikkidioksidipitoisuus enintään (milligrammaa/litra) 150

3. Väkevät viinit

LYHYT KIRJALLINEN KUVAUS

Väkevät viinit: kirkkaita ja selkeitä, väriltään keltaisia ja olemukseltaan öljymäisiä. Tuoksussa voimakkaita aromeja, vivahteita rusinoista, mausteista ja aprikooseista, ja lajikkeelle ominaiset aromit. Suutuntuma on samettinen, tasapainoinen ja intensiivinen, jälkimaku hedelmäinen ja voimakas.

* Rikkidioksidipitoisuus enintään: 200 mgr/l, jos sokeripitoisuus on ≥ 5 g/l

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 15 Kokonaishappopitoisuus vähintään 3,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 18 Kokonaisrikkidioksidipitoisuus enintään (milligrammaa/litra) 150

4. Ylikypsistä rypäleistä valmistetut viinit

LYHYT KIRJALLINEN KUVAUS

kirkkaita ja selkeitä, väriltään keltaisia ja olemukseltaan öljymäisiä. Tuoksussa voimakkaita aromeja, vivahteita rusinoista, mausteista ja aprikooseista, ja lajikkeelle ominaiset aromeja. Suutuntuma on samettinen, tasapainoinen ja intensiivinen, jälkimaku hedelmäinen ja voimakas.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 15 Kokonaishappopitoisuus vähintään 3,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 26,6 Kokonaisrikkidioksidipitoisuus enintään (milligrammaa/litra) 150

5. Laatukuohuviini

LYHYT KIRJALLINEN KUVAUS

Väri vaaleankeltaisesta kullankeltaiseen, kirkas. Pienet ja kestävät kuplat. Tuoksu on puhdas ja hedelmäinen. Suutuntuma on tasapainoinen ja raikas. Jälkimaku on hedelmäinen.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10 Kokonaishappopitoisuus vähintään 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 18 Kokonaisrikkidioksidipitoisuus enintään (milligrammaa/litra) 185

6. Hiilihapotettu helmeilevä viini

LYHYT KIRJALLINEN KUVAUS

Viineissä on selkeät kuplat. Valkoiset ovat väriltään keltaisia, roseet vaaleanpunaisen eri sävyisiä ja punaiset punaisesta violettiin. Tuoksu on puhdasarominen: valkoisissa on vaaleiden hedelmien, roseissa ja punaisissa punaisten hedelmien aromi. Maku on runsas, tasapainoinen ja raikas jälkimaultaan hedelmäinen ja selkeästi hiilihappoisen kirpeä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 9,5 Kokonaishappopitoisuus vähintään 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 18 Kokonaisrikkidioksidipitoisuus enintään (milligrammaa/litra) 150

5. Viininvalmistusmenetelmät

5.1. Erityiset viininvalmistusmenetelmät

Viininvalmistusta koskeva rajoitus

Viinilitrojen suhde sataan kiloon rypäleitä saa olla enintään 74 litraa viiniä sataa rypälekiloa kohden.

Punaviinit valmistetaan täydellisen tai osittaisen käyttämisen menetelmällä kuorineen, niin että vähintään 85 prosenttia on punaisia rypälelajikkeita, joko perattuina tai perkaamattomina.

Viljelymenetelmä

Istutustiheys on vähintään 800 köynnöstä hehtaarilta, paitsi Lanzaroten perinteisillä viljelyksillä, joilla se voidaan laskea 400 köynnökseen hehtaarilta. Käytössä olevat kasvatusmenetelmät mukautetaan maaperä- ja ilmasto-olosuhteisiin ja niillä pyritään mahdollisimman korkeaan laatuun. Käytössä ovat Kanariansaarten perinteiset kasvatusmenetelmät: goblet, lankoja pitkin kasvattaminen, cordon, perinteinen ,tukirakennetta hyödyntävä, pergolamenetelmä, matala pergolamenetelmä ja niiden muunnelmat, sekä espalier-kasvatusmenetelmät. Kastelusta säädetään kastelusta viinitarhoilla, joiden tuotanto on tarkoitettu Kanariansaarten itsehallintoalueella sijaitsevilla tietyillä alueilla tuotettujen laatuviinien valmistukseen, 17. toukokuuta 1999 annetussa määräyksessä (Orden de 17 de mayo de 1999, por la que se regula el riego en viñedos cuya producción se destina a la elaboración de vinos de calidad producidos en regiones determinadas, dentro del territorio de la Comunidad Autónoma de Canarias).

Erityinen viininvalmistusmenetelmä

Luonnollinen vähimmäisalkoholipitoisuus sadonkorjuun yksikköerissä on valko- ja roseeviineillä 10,00 tilavuusprosenttia, punaviineillä 11,50 tilavuusprosenttia, väkevillä viineillä 15,00 tilavuusprosenttia ylikypsistä rypäleistä valmistetuilla viineillä 17,00 ja laatukuohuviineillä ja hiilihapotetuilla helmeilevillä viineillä 10,00 tilavuusprosenttia.

5.2. Enimmäistuotokset

15 000 kg rypäleitä/ha

111 hl/ha

6. Rajattu maantieteellinen alu

Tällä alkuperänimityksellä suojattujen viinien tuotantoalue kattaa koko Kanariansaarten alueen (NUTS-koodi ES70)

7. Pääasialliset viininvalmistuksessa käytettävät rypälelajikkeet

ALBILLO CRIOLLO

BASTARDO BLANCO - BABOSO BLANCO

BASTARDO NEGRO - BABOSO NEGRO

BERMEJUELA - MARMAJUELO

BREVAL

BURRABLANCA

CABERNET SAUVIGNON

CASTELLANA NEGRA

DORADILLA

FORASTERA BLANCA

GUAL

LISTAN BLANCO DE CANARIAS

LISTAN NEGRO - ALMUÑECO

LISTÁN PRIETO

MALVASIA AROMÁTICA

MALVASÍA ROSADA

MALVASÍA VOLCÁNICA

MERLOT

MOSCATEL DE ALEJANDRÍA

MOSCATEL NEGRO

NEGRAMOLL

PEDRO XIMÉNEZ

PINOT NOIR

RUBY CARBERNET

SABRO

SYRAH

TEMPRANILLO

TINTILLA

TORRONTÉS

VERDELLO

VIJARIEGO BLANCO - DIEGO

VIJARIEGO NEGRO

8. Yhteyden/yhteyksien kuvaus

Saarten vulkaaninen maaperä tarjoaa kivennäisaineita eri sopeutetuille viinilajikkeille. Siksi näissä viineissä maistuvat tyypilliset vulkaanisen mineraalisuuden maut.

Mainitut viljelymenetelmät ja aiemmin kuvatut tuotantoa rajoittavat tekijät (viljely ilman keinokastelua, pitkät istutusetäisyydet useilla alueilla, yli 80 vuotta vanhojen viljelmien vanheneminen sekä viinitarhojen suuri määrä jyrkkärinteisillä korkeilla alueilla) edistävät satojen laadukkuutta.

Viiniköynnöksen viljelyssä kasvukausi on pitkä ja kypsyminen hidasta. Se johtuu tämän maantieteellisen alueen erittäin tasaisista lämpötiloista, hallan vaaran puuttumisesta sekä kesän ja talven sääolojen vähäisestä vaihtelusta, tuulten käydessä pohjoisesta (pasaatituuli), minkä seurauksena muodostuu valtava määrä erilaisia mikroilmastoja, joiden erot ovat havaittavissa jopa vain 100 metrin etäisyydellä toisistaan. Pitkä kasvukausi ja rypäleiden hidas kypsyminen vaikuttavat ratkaisevasti viinien ominaisuuksiin seuraavasti:

— Valkoviineihin tulee hyvä aromien intensiteetti, vaaleiden trooppisten hedelmien vivahteita sekä kukkaisia ja balsamimaisia sävyjä; ne kypsyvät tasapainoisiksi, raikkaiksi ja makunsa pitkään säilyttäviksi.

— Punaviineillä on hyvä aromien intensiteetti, mustien marjojen (vatukka), vihannesmaisia ja mineraalisia vivahteita ja häivähdys mustapippuria. Ne ovat hyvärakenteisia ja niiden nyanssit ovat erittäin hyvin tasapainossa. Roseeviineillä on puhtaat punaisten hedelmien (mansikat, vadelmat) aromit, voimakkuudeltaan vaihtelevia kukkaisia ja vihannesmaisia sävyjä. Hapokkuus ja raikkaus ovat niissä sopivasti tasapainossa.

— Väkevistä viineistä on todettava, että pinnanmuodostuksen, maaperän ja pasaatituulien vaikutuksesta muodostuneiden mikroilmastojen suuri määrä aiheuttaa sen, että tietyt lajikkeet eivät saavuta makeiden viinien valmistamisen kannalta ihanteellista kypsyysastetta luontaisesti. Tämän vuoksi on perinteisesti hyödynnetty viinin alkoholia ja valmistettu sillä väkevien viinien tyyppisiä viinejä, joiden aromit ovat raikkaita ja lajikkeelle ominaisia ja joista tulee moniulotteisia kypsytettäessä.

— Laatukuohuviiniin vaikuttaa pitkä kasvukausi ja rypäleiden hidas kypsyminen, joiden ansiosta saavutetaan hyvä aromien intensiteetti, eloisa suutuntuma ja hedelmäinen jälkimaku.

— Hiilihapotettujen helmeilevien viinien ominaisuudet määrittää viiniköynnöksen kasvukausi tuotantoalueella, mikä myös mahdollistaa helmeilevien viinien valmistamisen. Lämpötilojen tasaisuus ja runsas auringonpaiste alueella saavat aikaan sen, että kasvukausi on pitkä ja rypäleet kypsyvät hitaasti. Tämän seurauksena saadaan pehmeitä, voimakkaan hedelmäisiä viinejä, joissa on eloisa suutuntuma.

— Ylikypsistä rypäleistä valmistetusta viinistä on tärkeää tietää, että viiniköynnösten kasvatusmenetelmä edistää auringonvalon saantia ja varmistaa koko kasvin tasaisen lämpötilan. Näin saavutetaan täydellinen tasapaino, joka näissä viineissä ilmenee maun makeuden ja hapokkuuden tasapainona.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Tuotteen erityisyys ja tarve suojattuun alkuperänimitykseen liitetyn nimen maineen suojaamiseen edellyttävät, että alkuperänimityksellä ”Islas Canarias” suojatut viinit on pullotettava yksinomaan vastaavaan viininvalmistamorekisteriin rekisteröidyssä viininvalmistamossa. Muussa tapauksessa viinissä ei saa käyttää tätä nimitystä.

Suojatun alkuperänimityksen viinien valmistus ei pääty prosessiin, jossa puristemehu alkoholikäymisellä ja muilla täydentävillä prosesseilla jalostetaan viiniksi, sillä pullotus on katsottava näiden viinien valmistuksen viimeiseksi vaiheeksi, johon liittyy täydentäviä viinintuotannon menetelmiä, suodatus, stabilointi ja erilaisia korjaamisia, jotka voivat vaikuttaa viinien ominaisuuksiin ja erityispiirteisin. Vaikka nämä toimenpiteet on mahdollista suorittaa myös suojatun alueen ulkopuolella, ihanteelliset olosuhteet saavutetaan kaikkein varmimmin, jos nämä toimenpiteet suoritetaan alueelle sijoittautuneissa viininvalmistamoissa, jotka toimivat valvontaelinten välittömän valvonnan alaisuudessa, sillä tuotantoalueen ulkopuolella tehdyt tarkastukset antavat vähemmän takeita viinin laadusta ja aitoudesta kuin suojatulla alueella tehdyt tarkastukset. Pullottaminen tuotantoalueella on merkittävä seikka nimityksen suojaamisessa, kun kaupallistetaan valmiiksi pakattu tuote loppukäyttäjien nautittavaksi, niin, ettei sitä voidaan käsitellä myöhemmin, millä voisi olla vaikutusta sen laatuun tai erityisyyteen.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

— Etiketteihin on merkittävä näkyvästi ”Denominación de Origen Protegida Islas Canarias” ja sääntelyneuvoston rekisteröimä tunnus.

— Pakkauksissa on oltava sääntelyneuvoston antamat numeroidut takaetiketit tai sinetit, jotka on kiinnitettävä viininvalmistamossa näkyvästi ja niin ettei niitä voi käyttää uudelleen.

— Useita pienempiä maantieteellisiä yksiköitä (saaria ja kuntia), jotka voidaan mainita pakkausmerkinnässä, hyväksytään, jos viini on valmistettu yksinomaan kyseessä olevalta pienemmältä maantieteelliseltä yksiköltä poimituista rypäleistä ja valmistettu sekä mahdollisesti myös kypsytetty ja pullotettu tämän maantieteellisen yksikön alueella. Sääntelyneuvosto antaa erityisiä tunnistuksen mahdollistavia takaetikettejä. Pienempää maantieteellistä yksikköä koskevat maininnat on kirjoitettava kirjaimin, jotka ovat kooltaan enintään yhtä suuria kuin kirjaimet, joilla kirjoitetaan suojattu alkuperänimitys ”Islas Canarias”.

Linkki tuote-eritelmään

https://www.gobiernodecanarias.org/cmsgobcan/export/sites/agp/icca/galerias/doc/calidad/Pliego-de-Condiciones-Islas-Canarias-modificado-1.pdf

(1) EUVL L 9, 11.1.2019, s. 2.